ALYTAUS MIESTO SAVIVALDYBĖS TARYBA

SPRENDIMAS

DĖL LENGVŲJŲ AUTOMOBILIŲ TAKSI STOTELIŲ ĮRENGIMO IR NAUDOJIMOSI ALYTAUS MIESTO SAVIVALDYBĖS TERITORIJOJE TVARKOS APRAŠO PATVIRTINIMO

2020 m. gruodžio 22 d. Nr. T-382

Alytus

Vadovaudamasi Lietuvos Respublikos vietos savivaldos įstatymo 6 straipsnio 32 punktu, 16 straipsnio 4 dalimi, Keleivių vežimo už atlygį lengvaisiais automobiliais pagal užsakymą ir lengvaisiais automobiliais taksi taisyklių, patvirtintų Lietuvos Respublikos susisiekimo ministro 2012 m. sausio 27 d. įsakymu Nr. 3-80 „Dėl Keleivių vežimo už atlygį lengvaisiais automobiliais pagal užsakymą ir lengvaisiais automobiliais taksi taisyklių patvirtinimo“, 13 punktu, Alytaus miesto savivaldybės taryba n u s p r e n d ž i a:

Patvirtinti Lengvųjų automobilių taksi stotelių įrengimo ir naudojimosi Alytaus miesto savivaldybės teritorijoje tvarkos aprašą (pridedama).

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras	Nerijus Cesiulis

PATVIRTINTA

Alytaus miesto savivaldybės tarybos

2020 m. gruodžio 22 d.

sprendimu Nr. T-382

LENGVŲJŲ AUTOMOBILIŲ TAKSI STOTELIŲ ĮRENGIMO IR NAUDOJIMOSI ALYTAUS MIESTO SAVIVALDYBĖJE TVARKOS APRAŠAS

I SKYRIUS

BENDROSIOS NUOSTATOS

1. Lengvųjų automobilių taksi stotelių įrengimo ir naudojimosi Alytaus miesto savivaldybėje tvarkos aprašas (toliau – aprašas) nustato lengvųjų automobilių taksi stotelių įrengimo ir šių stotelių naudojimo tvarką Alytaus miesto savivaldybės teritorijoje ir yra privalomas visiems lengvųjų automobilių taksi vairuotojams ir vežėjams, kitiems fiziniams ir juridiniams asmenims.

2.	Šiame apraše vartojamos pagrindinės sąvokos:

2.1. Lengvasis automobilis taksi – motorinė kelių transporto priemonė, skirta keleiviams ir bagažui vežti, turinti ne daugiau kaip 9 sėdimąsias vietas, įskaitant vairuotojo vietą, pritvirtintą taksi valstybinio registracijos numerio ženklą, įrengtą taksometrą bei atpažinimo ženklą – plafoną ir atitinkanti lengviesiems automobiliams taksi keliamus techninius reikalavimus.

2.2. Taksi stotelė – Kelių eismo taisyklėse nustatytu ženklu Nr. 549 „Taksi stotelė“ pažymėta vieta (toliau – stotelė).

2.3. Taksi paslauga – keleivio vežimas lengvuoju automobiliu taksi, keleivio laukimas esant įjungtam taksometrui, važiavimas pagal taksi užsakymą, keleivių laukimas.

2.4. Vežėjas – fizinis arba juridinis asmuo, įregistruotas įstatymų nustatyta tvarka ir turintis Lietuvos Respublikos susisiekimo ministerijos nustatyta tvarka išduotą leidimą vykdyti keleivių vežimo už atlygį lengvaisiais automobiliais taksi veiklą.

2.5. Kitos apraše vartojamos sąvokos suprantamos taip, kaip nustatyta Lietuvos Respublikos kelių transporto kodekse, Lietuvos Respublikos transporto veiklos pagrindų įstatyme ir Keleivių vežimo už atlygį lengvaisiais automobiliais ir lengvaisiais automobiliais taksi taisyklėse.

II SKYRIUS

TAKSI STOTELĖS

3. Taksi stotelėse turi būti pastatytas nurodomasis kelio ženklas Nr. 549 „Taksi stotelė“. Po ženklu gali būti tvirtinama lentelė su papildoma informacija keleiviams, taip pat gali būti įrašomas stotelės pavadinimas.

4. Taksi stotelėje stovėti gali tik taksi paslaugą teikiantys vežėjai, turintys teisės aktų nustatyta tvarka išduotą leidimą vežti keleivius lengvuoju automobiliu taksi.

5. Taksi stotelių įrengimą organizuoja ir jas prižiūri Alytaus miesto savivaldybės administracija, atsižvelgdama į jų poreikį, technines bei finansines galimybes.

III SKYRIUS

TAKSI STOTELIŲ ĮRENGIMAS

6. Vežėjai, pageidaujantys taksi stotelės įrengimo, motyvuotu prašymu kreipiasi į Alytaus miesto savivaldybės administraciją.

7. Saugaus eismo komisija teisės aktų nustatyta tvarka priima sprendimą dėl taksi stotelės įrengimo.

8. Taksi stotelę įrengia Alytaus miesto savivaldybės administracijos Miesto ūkio skyrius, pastatydamas nurodomąjį kelio ženklą Nr. 549 „Taksi stotelė“ savivaldybei priklausančiame vietinės reikšmės kelyje arba automobilių stovėjimo aikštelėje.

9. Taksi gali stovėti ir bet kurioje miesto vietoje, jeigu to nedraudžia Kelių eismo taisyklės.

IV SKYRIUS

TAKSI STOTELIŲ NAUDOJIMAS

10. Taksi stotelėje draudžiama:

10.1. rūkyti stotelėje stovinčiame lengvajame automobilyje taksi;

10.2. šiukšlinti;

10.3. triukšmauti, garsiai leisti muziką ar kitaip trikdyti viešąją rimtį;

10.4. stovėti lengviesiems automobiliams taksi neteikiant taksi paslaugos.

11. Draudžiama užstatyti ar užblokuoti stotelėje stovinčius lengvuosius automobilius taksi ar kitaip trukdyti šiems automobiliams stovėti stotelėje.

12. Lengvieji automobiliai taksi stotelėse statomi eilės tvarka, pirmasis automobilis turi stovėti šalia stotelės ženklo „Taksi stotelė“. Vairuotojai, laukdami keleivių, privalo sėdėti prie lengvojo automobilio taksi vairo.

13. Lengvųjų automobilių taksi vairuotojams draudžiama taksi stotelėse pasirinkti keleivius savo nuožiūra, išskyrus Keleivių ir bagažo vežimo kelių transportu taisyklėse nurodytus atvejus, kai vairuotojas gali atsisakyti vežti arba išlaipinti keleivius.

14. Keleiviai turi teisę patys pasirinkti stotelėje stovintį lengvąjį automobilį taksi.

V SKYRIUS

BAIGIAMOSIOS NUOSTATOS

15. Aprašas yra keičiamas, papildomas ar pripažįstamas netekusiu galios Savivaldybės tarybos sprendimu.

_______________________________